El Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles (DOGC núm. 1816, de 3.11.1993), va desplegar l'article 10 de la Llei 31/1991, de 13 de desembre, d'ordenació farmacèutica de Catalunya i regula tant els requisits tecnicosanitaris i de funcionament d'aquests establiments farmacèutics com el procediment per a la seva autorització.
Tenint en compte que les farmacioles han de donar cobertura a aquells nuclis de població que per raó de llunyania, dificultats de comunicació o alta concentració de temporada requereixin d'un establiment farmacèutic, es considera convenient, d'una banda, reduir les distàncies a exigir respecte de l'oficina de farmàcia o farmaciola més propera per autoritzar-ne la instal·lació, i de l'altra, adequar els procediments d'autorització d'aquests centres de manera que es puguin valorar les necessitats d'assistència farmacèutica de la població a la qual han de donar servei, així les entitats locals que sol·licitin una farmaciola han de presentar un informe detallant les necessitats de la població, i els farmacèutics i les farmacèutiques sol·licitants han d'indicar l'horari d'atenció al públic i la cartera de serveis que prestarà la farmaciola.
Conseqüentment, i a fi de donar més transparència al procediment, quan els òrgans de govern del municipi o la comarca sol·licitant designin el local hauran de expressar les condicions en què serà objecte de cessió al farmacèutic o la farmacèutica que resulti titular de la farmaciola; també en el moment de valorar els mèrits entre els farmacèutics i les farmacèutiques que sol·liciten ser titulars de la farmaciola s'afegeix una nova circumstància a tenir en compte, com és un major horari d'atenció al públic de la farmaciola.
Aquest Decret ha estat sotmès a informació pública, de conformitat amb l'article 64 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
Per tot l'exposat, d'acord amb el dictamen de la Comissió Jurídica Assessora, a proposta del conseller de Sanitat i Seguretat Social, i d'acord amb el Govern,
Es modifica l'article 3 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles, que queda redactat de la manera següent:
"Règim jurídic per a l'establiment d'una farmaciola
"3.1 Es pot autoritzar l'obertura d'una farmaciola:
"a) Per raó de llunyania del nucli de població proposat a l'oficina de farmàcia més propera, sempre que el local on es pretén ubicar la farmaciola es trobi a una distància no inferior a 2.000 metres de l'oficina de farmàcia o farmaciola més properes.
"b) Per raó de dificultats de comunicació per accedir al nucli de població, sempre que s'acrediti l'existència d'una circumstància d'entitat que impliqui una dificultat real per accedir del nucli proposat a l'oficina de farmàcia o farmaciola més properes, i el local on s'instal·li la farmaciola es trobi a una distància no inferior a 1.500 metres de l'oficina de farmàcia o farmaciola més properes.
"c) Per raó d'alta concentració de població de temporada, quan el nucli proposat s'incrementi pel turisme de temporada, com a mínim en un 100% de la seva població censada, durant un període mínim de 30 dies anuals, i sempre que aquest increment sigui superior a 1.000 persones.
En aquest supòsit, la distància del local on s'instal·li la farmaciola no serà inferior a 2.000 metres de l'oficina de farmàcia o farmaciola més properes.
"3.2 Les distàncies a què es refereixen els apartats anteriors d'aquest article s'han de comptar pel vial més curt segons les previsions del Decret 141/1992, de 22 de juny, pel qual s'estableix el procediment de mesurament de les distàncies que les oficines de farmàcia han de guardar envers les més properes i els centres d'atenció primària capçalera d'àrea bàsica de salut (DOGC núm. 1616, de 8.7.1992).
"3.3 En tots els supòsits només es pot autoritzar una farmaciola per nucli."
Es modifica l'article 5 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles, que queda redactat de la manera següent:
"5.1 La petició per instal·lar una nova farmaciola s'ha de formular per escrit adreçat a la persona titular del Departament de Sanitat i Seguretat Social, on s'ha d'indicar:
"a) El supòsit dels previstos a l'article 3 d'aquest Decret que empari la sol·licitud d'obertura de la farmaciola.
"b) El nucli de població on s'hi vulgui instal·lar.
"c) Un informe on es detallin les necessitats d'atenció farmacèutica de la població que s'ha d'atendre, tenint en compte les característiques geogràfiques, poblacionals i sanitàries del nucli.
"A la sol·licitud s'ha d'adjuntar un plànol expedit per l'Ajuntament corresponent, on s'han d'especificar els límits del nucli proposat i la distància a l'oficina de farmàcia o farmaciola més properes.
"5.2 En cas que la sol·licitud s'empari en el supòsit de l'article 3.1.b), s'han d'indicar, a més, les circumstàncies que dificulten l'accés dels habitants del nucli a l'oficina de farmàcia o farmaciola més properes.
"La dificultat de comunicació del nucli amb l'oficina de farmàcia o farmaciola més properes s'acreditarà mitjançant qualsevol element probatori admès en dret, que caldrà adjuntar a la sol·licitud.
"5.3 Si la sol·licitud s'empara en el supòsit de l'article 3.1.c), s'han d'aportar les dades de l'increment de població de temporada experimentat al nucli designat i la temporada turística per a la qual se sol·licita el funcionament de la farmaciola, especificant-ne les dades concretes.
"Per al còmput de la població de temporada cal partir dels allotjaments turístics amb què compti el nucli proposat, entenent per aquests els habitatges de segona residència —a computar quatre places per habitatge— les places hoteleres i les places de càmping, degudament provades, en el primer cas, per qualsevol dels mitjans admesos en dret, en els dos restants, per certificació del Departament de Comerç, Consum i Turisme.
"A la sol·licitud s'ha d'adjuntar, a més, un certificat del nombre d'habitants inscrits en el nucli de població de què es tracti segons el padró municipal al moment de presentar la sol·licitud.
"5.4 En tots els supòsits esmentats es pot aportar, juntament amb la sol·licitud, qualsevol altra documentació que es consideri adient.
"5.5 Si manca algun dels documents o de les dades exigides, es requerirà l'òrgan sol·licitant per tal que, en un termini de deu dies, aporti els documents preceptius.
"Si no s'efectua en el termini esmentat, es procedirà de conformitat amb la Llei 30/1992, de 26 de novembre, de règim jurídic de les administracions públiques i del procediment administratiu comú, a l'arxiu de la sol·licitud."
Es modifica l'article 6 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles, que queda redactat de la manera següent:
"Els òrgans que d'acord amb aquest Decret estan legitimats per sol·licitar la instal·lació d'una farmaciola han de designar en aquesta fase del procediment el local d'emplaçament, i hauran d'aportar els documents següents:
"a) Justificació documental de la disponibilitat jurídica del local.
"b) Condicions en què aquest local serà objecte de cessió al farmacèutic o la farmacèutica que resulti titular de la farmaciola i haurà d'indicar si és una cessió gratuïta o bé onerosa, i en aquest últim cas, la contraprestació econòmica a satisfer.
"c) Croquis que assenyali l'emplaçament del local i la seva situació envers les oficines de farmàcia i farmacioles més properes.
"d) Certificació expedida per un tècnic o una tècnica competent, visada pel col·legi professional corresponent, on consti la distància que separa el local on se situarà la farmaciola i la resta d'oficines de farmàcia i farmacioles més properes, l'estat de la construcció del local, la superfície útil de què disposa, el detall de la seva distribució, la localització exacta i les característiques dels seus accessos des de la via pública."
Es modifica l'article 9 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles, que queda redactat de la manera següent:
"Instància presentada pels farmacèutics i les farmacèutiques interessats
"9.1 Les sol·licituds que presentin els farmacèutics i les farmacèutiques interessats s'han d'adreçar a la persona titular del Departament de Sanitat i Seguretat Social, i han d'indicar:
"a) Les dades personals de la persona sol·licitant.
"b) El nucli per al qual es presenta la Sol·licitud d'instal·lació.
"c) L'oficina de farmàcia de la qual és titular la persona sol·licitant.
"d) Les circumstàncies que, d'acord amb aquest Decret, atorguin preferència a la persona sol·licitant per ser titular de la farmaciola, com també la documentació que acrediti les circumstàncies detallades a l'article 20.
"e) L'horari d'atenció al públic que la farmaciola prestarà en cas que li sigui autoritzada, que no podrà ser inferior al mínim previst a l'article 24.
"f) Una memòria on es detallin els serveis d'atenció farmacèutica que es prestaran a la farmaciola i les condicions en què es prestaran.
"9.2 Es podrà aportar juntament amb la sol·licitud qualsevol altra documentació que es consideri adient.
"9.3 Si manca algun dels documents o de les dades exigits, es requerirà a la persona interessada per tal que, en un termini de deu dies, aporti els documents preceptius.
Si no s'efectua en el termini esmentat, es procedirà de conformitat amb la Llei 30/1992, de 26 de novembre, de règim jurídic de les administracions públiques i del procediment administratiu comú, a l'arxiu de la sol·licitud.
"9.4 La presentació de la sol·licitud per ser titular d'una farmaciola comporta l'acceptació per part del farmacèutic o la farmacèutica de les condicions de la cessió del local."
Se suprimeix l'article 10 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles.
Es modifica l'article 12 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles, que queda redactat de la manera següent:
"12.1 La persona titular del Departament de Sanitat i Seguretat Social autoritzarà o denegarà la instal·lació de la farmaciola sol·licitada i del local en què s'ha d'instal·lar, mitjançant resolució, un cop valorades les circumstàncies concurrents.
Aquesta resolució en tot cas haurà de ser motivada i expressa.
"La resolució que autoritzi l'establiment d'una farmaciola establirà l'ordre de prioritats dels farmacèutics i farmacèutiques sol·licitants per ser titulars de la farmaciola autoritzada, com també l'horari d'atenció al públic de la farmaciola.
"12.2 La resolució per la qual s'autoritza una farmaciola a l'empara de l'article 3.1.c) d'aquest Decret ha d'indicar la temporada i assenyalar les dades concretes per a les quals s'autoritza.
Aquesta autorització s'ha de renovar cada tres anys, i ha de ser sol·licitada pel farmacèutic o la farmacèutica titular de la farmaciola en el termini de sis mesos previs a l'inici de la temporada."
Es modifica l'article 20 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles, que queda redactat de la manera següent:
"Ordre de prioritats entre els farmacèutics i les farmacèutiques sol·licitants
"20.1 Les circumstàncies a tenir en compte per establir l'ordre de prioritats entre els farmacèutics i les farmacèutiques sol·licitants en l'atorgament de la titularitat de la farmaciola autoritzada són les següents:
Ser farmacèutic o farmacèutica titular d'una oficina de farmàcia situada a la mateixa àrea bàsica de salut on s'instal·larà la farmaciola.
Ser farmacèutic o farmacèutica titular d'una oficina de farmàcia situada en una àrea bàsica de salut adjacent a l'àrea bàsica on s'instal·larà la farmaciola.
"20.2 En el cas que concorrin diverses sol·licituds amb les mateixes circumstàncies establertes a l'apartat anterior, per tal de determinar-ne la prioritat es computaran els mèrits dels farmacèutics o farmacèutiques titulars de les oficines de farmàcia sol·licitants segons els serveis ofertats, d'acord amb el barem següent:
Per l'horari d'atenció al públic de la farmaciola.
La puntuació màxima assolible per aquest concepte és de 10 punts, que s'atorgaran en base a la proposta de l'horari fet pel farmacèutic o la farmacèutica:
"a.1 Entre 11 hores setmanals i 20 hores setmanals, 0,6 punts per cada hora setmanal fins a un màxim de 6 punts.
"a.2 A partir de 20 hores setmanals, s'afegiran 0,3 punts més per cada hora addicional fins a un màxim de 3 punts.
"a.3 Per horari d'atenció al públic fraccionat entre matí i tarda, 1 punt.
Pels mèrits establerts en el Decret 173/1992, de 4 d'agost, pel qual s'estableix el barem per a l'autorització de noves oficines de farmàcia (DOGC núm. 1640, de 2.9.1992).
"20.3 Si no sol·licités ser titular de la farmaciola cap farmacèutic o farmacèutica de la mateixa àrea bàsica de salut on s'ha d'instal·lar la farmaciola ni de les àrees bàsiques de salut adjacents, correspondrà la titularitat de la farmaciola al farmacèutic o farmacèutica sol·licitant titular de l'oficina de farmàcia que sigui més propera al local on s'ha d'instal·lar la farmaciola.
"La distància serà la que resulti entre l'oficina de farmàcia i el local designat."
Es modifica l'article 21 del Decret 253/1993, de 8 d'octubre, pel qual s'estableix el procediment d'autorització i règim jurídic de les farmacioles, que queda redactat de la manera següent:
"21.1 El local que ocupi la farmaciola tindrà accés lliure, directe i permanent a una via pública, i comptarà amb una superfície útil mínima, repartida en una sola planta de 20 metres quadrats, en els quals s'ha d'incloure la zona d'atenció a la persona usuària i la zona d'emmagatzematge.
Quan el volum de població a atendre o altres circumstàncies concurrents ho aconsellin, per tal de donar una atenció farmacèutica correcta, el Departament de Sanitat i Seguretat Social podrà exigir una superfície major del local.
"21.2 A l'accés a la farmaciola ha d'haver un rètol on figuri amb caràcters grans i ben visibles "farmaciola", així com una placa situada a l'entrada del local amb el nom complet del farmacèutic o farmacèutica titular de l'oficina de farmàcia responsable de la farmaciola, l'adreça de l'oficina de farmàcia a què està vinculada i l'horari d'atenció al públic autoritzat."